KTB ปิดบวก 3% รับกำไร Q3 โตเกินคาด โบรกอัพเป้าใหม่ 20.30 บ.
KTB วิ่งแรง 3% ราคาแตะ 17.70 บ. หลังเปิดกำไรไตรมาส 3/65 โต 67% แรงเกินคาด โบรกแนะนำ “ซื้อ” ปรับเพิ่มประมาณการกำไรปี 65-66 เฉลี่ย 14% พร้อมอัพเป้าใหม่ 20.30 บ. จากเดิม 19 บ.
KTB ปิดบวก 3% รับกำไรไตรมาส 3/65 โต 67% แรงเกินคาด โบรกปรับประมาณการกำไรปี 65-66 เพิ่ม พร้อมอัพเป้าใหม่ 20.30 บ.
25 ต.ค. 2565

ผู้สื่อข่าวรายงานว่า ราคาหุ้นธนาคารกรุงไทย จำกัด (มหาชน) หรือ KTB ปิดตลาดวันนี้ (25 ต.ค.65) อยู่ที่ระดับ 17.70 บาท บวก 0.50 บาท หรือ 2.91% ราคาสูงสุดที่ระดับ 17.70 บาท ราคาต่ำสุดที่ระดับ 17.10 บาท ด้วยมูลค่าซื้อขาย 1.45 พันล้านบาท

โดยราคาหุ้น KTB ปรับตัวเพิ่มขึ้น หลังรายงานผลการดำเนินงานไตรมาส 3/65 มีกำไรสุทธิ 8.45 พันล้านบาท เพิ่มขึ้น 1.1% เมื่อเทียบจากไตรมาสก่อน และเพิ่มขึ้น 67.2% เมื่อเทียบกับงวดเดียวกันของปีก่อน
ทั้งนี้บล.เอเซีย พลัส ระบุในบทวิเคราะห์ (25 ต.ค.65) ว่า แนะนำ “ซื้อ” หุ้น KTB หลังรายงานกำไรไตรมาส 3/65 อยู่ที่ 8.45 พันล้านบาท สูงกว่าฝ่ายวิจัยคาด 4.7% และ ตลาดประมาณ 9.7% เพราะรายได้ดอกเบี้ยสุทธิ (NII) ตามภาวะดอกเบี้ยขาขึ้นและรายได้ที่มิใช่ดอกเบี้ยสุทธิ (Non – NII) มีแรงส่งจากรายได้ค่าธรรมเนียมฯ
ส่วนกำไรสุทธิ 9 เดือนปี 65 ที่ 2.6 หมื่นล้านบาท เพิ่มขึ้น 54% เมื่อเทียบกับงวดเดียวกันของปีก่อน คิดเป็นสัดส่วน 87.3% ของประมาณการเดิม นำไปสู่การปรับเพิ่มกำไรปี 65 – 66 เฉลี่ย 14% ให้ราคาเป้าหมายปี 66 ใหม่ที่ 20.3 บาท (เดิม 19 บาท) นอกจากกำไรปี 65 เติบโตสูงสุดในกลุ่มฯ ราว 57% เมื่อเทียบกับงวดเดียวกันของปีก่อน พบว่า อัตราส่วนผลตอบแทนต่อส่วนของผู้ถือหุ้น (ROE) ยืนเหนือ 9% ติดต่อกัน 3 ไตรมาส โดยเฉพาะไตรมาส 3/65 สูงถึง 9.4% มากกว่า KBANK ที่ 8.6% และ SCB ที่ 9.1% สวนทางกับ PBV ที่ยังซื้อขายเพียง 0.61 เท่า ต่ำกว่า KBANK ที่ 0.65 เท่า และ SCB ที่ 0.72 เท่า